

**PÁLYÁZATI FELHÍVÁS**

Felsőoktatási Mesterképzés Hallgatói Kutatói Ösztöndíjra az   
Új Nemzeti Kiválóság Program keretében

(pályázati kód: ÚNKP-16-2)

**2016/2017. tanév**

Az Emberi Erőforrások Minisztériuma pályázatot hirdet mester (osztatlan) képzésben részt vevő hallgatók számára, akik felsőoktatási intézmény keretében az ösztöndíjas jogviszony alatt kutatási tevékenységet végeznek.

Az Új Nemzeti Kiválóság Program 2016-ban meghirdetésre kerülő ösztöndíjpályázatai, a felsőoktatásban részt vevő hallgatói, kutatói kiválóságot támogatják olyan – alapképzésben, a mester (osztatlan) képzésben vagy a doktori képzésben részt vevő – hallgatók, doktorjelöltek, valamint fiatal oktatók, kutatók támogatásával, akik a felsőoktatási intézményben eredményes kutatási és alkotói tevékenységet folytatnak. A program a kutatói és alkotói kiválóságot minden tudomány- és művészeti területet figyelembe véve kívánja elősegíteni a tudományos kutatásokat és az innovációt.

**A pályázat célja:**

A 2016/2017. tanévre kiírt Felsőoktatási Mesterképzés Hallgatói Kutatói Ösztöndíj célja a mester (osztatlan) képzésben részt vevő tehetséges felsőoktatási hallgatók kutatási tevékenységének és szakmai fejlődésének támogatása, amelynek eredménye magas színvonalú, figyelemre méltó publikáció (tudományos cikk, szakdolgozat vagy TDK-dolgozat), vagy egyéb – az adott tudományágban releváns – tudományos, műszaki vagy művészi alkotás, továbbá a doktori tanulmányok megkezdésére való felkészülés.

**A pályázat keretösszege:**

Az Emberi Erőforrások Minisztériuma jelen ösztöndíjpályázatot Magyarország központi költségvetésének terhére hirdeti meg. A pályázatok támogatására rendelkezésre álló keretösszeg az ÚNKP 2016. évi pályázati fordulójában kiírt Felsőoktatási Alapképzés Hallgatói Kutatói Ösztöndíj keretével összesen legfeljebb **525 000 000 Ft**, azaz **ötszázhuszonöt** **millió** forint, amelynek forrása a Magyarország 2016. évi központi költségvetéséről szóló 2015. évi C. törvény 1. melléklete, XX. Emberi Erőforrások Minisztériuma fejezet, 20/3/3 Kiválósági támogatások fejezeti előirányzat (Áht. azonosító: 338539).

**A pályázat benyújtására jogosultak:**

Az ösztöndíjpályázatra azok az alább részletezett feltételeknek maradéktalanul megfelelő, tudományterületükön kiemelkedő teljesítményt nyújtó természetes személyek jelentkezhetnek, akik:

* a pályázat benyújtásakor mester (osztatlan) képzés keretében valamely, a Pályázati Útmutató 1. sz. mellékletében megnevezett felsőoktatási intézménnyel hallgatói jogviszonyban állnak (**„I.” típusú pályázat**), vagy
* valamely, a Pályázati Útmutatóban 1. sz. mellékletében megnevezett felsőoktatási intézmény 2016/2017. tanévre meghirdetett mester (osztatlan) képzésére jelentkeznek és az intézmény mester (osztatlan) képzésén várhatóan hallgatói jogviszonyt létesítenek legkésőbb 2016. szeptember 20-ig **(„II.” típusú pályázat**).

**Mindkét típusú pályázat esetén** további feltétel, hogy a pályázó:

* az ösztöndíjas jogviszony létesítésekor igazolni tudja az aktív hallgatói jogviszonyát teljes idejű képzésen (nappali),
* vállalja, hogy az ösztöndíjas időszakban – témavezető segítségével – egy kutatócsoport munkájába bekapcsolódva-, vagy egyénileg kutatómunkát végez azon magyarországi felsőoktatási intézményben, mellyel a pályázat benyújtásakor mester (osztatlan) képzésben hallgatói jogviszonyban áll, vagy amellyel a 2016/2017. tanévre, legkésőbb 2016. szeptember 20-ig várhatóan doktori képzésben hallgatói jogviszonyt létesít és az ösztöndíjas időszak alatt a fogadó magyarországi felsőoktatási intézményben közzéteszi tudományos kutatási, fejlesztési munkája eredményeit. A kutatási terv egy, már korábban megkezdett kutatás, művészeti alkotótevékenység folytatására is vonatkozhat.

**Az „I.” típusú pályázat esetén** (leendő felsőbb évesek) a fentieken túl további feltétel, hogy a pályázó:

• mester (osztatlan) képzésre jelentkezők esetén a mester (osztott) képzésben teljesített utolsó évének két félévi átlaga legalább „jó” minősítésű legyen.

**A „II.” típusú pályázat esetén** (leendő első évesek) a fentieken túl további feltétel, hogy:

• osztatlan mesterképzésre jelentkező pályázók esetén a középfokú képzésben teljesített utolsó két évének második félévi átlaga legalább „jó” minősítésű legyen,

* osztott mesterképzésre jelentkező pályázók esetén az alapfokú képzésben teljesített utolsó két évének második félévi átlaga legalább „jó” minősítésű legyen.

Jelen Pályázati Felhívás, valamint a Felsőoktatási Alapképzés Hallgatói Kutatói Ösztöndíj Felhívás keretében együttesen **legfeljebb 500 fő** ösztöndíjra pályázó részesülhet támogatásban.

Jelen ösztöndíjpályázatra **bármely tudományterület**et érintő pályamű beadható.

**Az ösztöndíj mértéke:**

Az ösztöndíj havi összege: **100 000 Ft/fő.**

**Az ösztöndíj időtartama:**

Jelen Pályázati Felhívás keretében a pályázók **10 havi** ösztöndíjra pályázhatnak.

Az ösztöndíjas időszak **2016. szeptember 1**-jétől **2017. június 30**-ig szól.

Az érintett hallgatók tanulmányi előmeneteléhez igazodva az ösztöndíjas jogviszony az előírt szakmai elvárások teljesítése esetén, a 2017/2018. tanévtől **további 10 hónappal meghosszabbítható.** Az utolsó évüket megkezdő hallgatók számára nincs további hosszabbításra lehetőség. („Továbbfutó” kategória; részletszabályokat a Pályázati Útmutató tartalmazza.)

**A pályázat benyújtásának módja és helye:**

A **Pályázati Adatlapot** (a Pályázati Útmutató 2. sz. melléklete) **és annak összes mellékletét** a Pályázati Útmutatóban foglaltaknak megfelelően, hiánytalanul, magyar nyelven kitöltve, az ott megjelölt mellékletek csatolásával **az ösztöndíjast fogadó felsőoktatási intézmény rektorához lehet** – **egy nyomtatott példányban, aláírva**, **valamint elektronikusan** (nem újraírható CD-n vagy DVD-n szkennelve; a Pályázati Adatlapot a Pályázati Útmutató mellékletében megadott Excel dokumentumban), **postai úton, ajánlott, elsőbbségi küldeményként – benyújtani.**

Az ösztöndíjast fogadó felsőoktatási intézmény (a továbbiakban: fogadó felsőoktatási intézmény) alatt a Pályázati Útmutatóban megnevezett, a nemzeti felsőoktatásról szóló 2011. évi CCIV. törvény 1. mellékletében szereplő azon felsőoktatási intézményt kell érteni:

* amellyel a pályázó a pályázat benyújtásakor mester (osztatlan) képzés keretében hallgatói jogviszonyban áll, illetve
* ahova a pályázó a 2016/2017. tanévre meghirdetett mester (osztatlan) képzésre jelentkezik és mester (osztatlan) képzésben legkésőbb 2016. szeptember 20-ig hallgatói jogviszonyt létesít.

**A pályázat benyújtásának határideje:**

A pályázatokat **2016. június 10. -** **2016. június 27. között lehet benyújtani.**

**A pályázat érvényességének vizsgálata, a pályázattal kapcsolatos hiánypótlás:**

A pályázatok befogadását és formai ellenőrzését a fogadó felsőoktatási intézmény végzi.

Amennyiben a fogadó felsőoktatási intézmény a pályázat formai ellenőrzése során megállapítja, hogy a pályázat hiányos, és a hiányosságok olyan jellegűek, melyek hiánypótlás során pótolhatók, a fogadó felsőoktatási intézmény a pályázót egy alkalommal a pályázó Pályázati Adatlapon megadott e-mail címére megküldésre kerülő elektronikus értesítésben – a hibák, hiányosságok, valamint a hiánypótlás módjának egyidejű megjelölése mellett – hiánypótlásra szólítja fel. A hiánypótlás teljesítésének határideje az értesítés pályázó e-mail címére történt megküldésétől számított 5 munkanap.

Hiánypótlásnak nincs helye, ha

* a pályázó a pályázat benyújtására nyitva álló határidőn túl nyújtotta be a pályázatát,
* a pályázó nem felel meg a Pályázati Felhívásban, illetve a Pályázati Útmutatóban meghatározott feltételeknek.

Amennyiben a Pályázó nem pótolta a hiányosságokat, vagy azoknak nem a hiánypótlási felhívásban meghatározott módon, vagy nem a hiánypótlási felhívásban megjelölt határidőre tett eleget a fogadó felsőoktatási intézmény megállapítja a pályázat érvénytelenségét és az érvénytelenség okának megjelölésével elektronikus értesítést küld a pályázónak.

Érvénytelen a pályázat ha

* a pályázó a pályázat benyújtására nyitva álló határidőn túl nyújtotta be a pályázatát,
* a pályázó nem felel meg a Pályázati Felhívásban, illetve a Pályázati Útmutatóban meghatározott feltételeknek,
* a pályázat olvashatatlan, illetve hamis adatot tartalmaz,
* a pályázó hiánypótlás keretében sem pótolta a hiányosságokat vagy azoknak nem a hiánypótlási felhívásban meghatározott módon, vagy nem a hiánypótlási felhívásban megjelölt határidőre tett eleget,
* nem maga a jogosult nyújtotta be a pályázatot.

**A pályázat elbírálásának főbb szempontjai, az elbírálás határideje, a pályázat eredményéről történő értesítés módja, határideje:**

Az érvényesen benyújtott, befogadott pályázatokat a Pályázati Útmutatóban megadott módon és szempontok szerint, a fogadó felsőoktatási intézmény szakértői értékelik, mely értékelés alapján a felsőoktatási intézmény rektora tesz támogatási javaslatot az oktatásért felelős miniszternek. Az ösztöndíj odaítéléséről az oktatásért felelős miniszter legkésőbb 2016. augusztus 25-ig dönt. A támogatási döntés ellen jogorvoslatnak helye nincs.

A miniszter döntéshozatalát követően, a pályázót elektronikus úton értesíti a fogadó felsőoktatási intézmény a pályázat eredményéről legkésőbb 2016. augusztus 31-ig.

**A pályázattal kapcsolatos egyéb információk:**

A pályázati csomag dokumentumai (Pályázati Felhívás, Pályázati Útmutató, Pályázati Adatlap) letölthetőek az Emberi Erőforrás Minisztériumának honlapjáról (<http://www.kormany.hu/hu/emberi-eroforrasok-miniszteriuma>).

A pályázó a pályázattal kapcsolatos további információkról tájékoztatást a fogadó felsőoktatási intézmény által kijelölt ÚNKP ügyintézőtől kaphat (az elérhetőségeket az ÚNKP Ösztöndíj Működési Szabályzat 3. sz. melléklete tartalmazza).